በአሜሪካ መንግሥት ድጋፍ በኢትዮጵያ የሽምብራ ምርትን ለማሻሻልየሚያስችል የምርምር ላቦራቶሪ  ይፋ ተደረገ
– የአሜሪካ ዓለም አቀፍ ልማት ኤጀንሲ (ዩ ኤስ ኤ አይ ዲ) እና ካሊፎርኒያ ዴቪስ ዩኒቨርስቲ (ዩ ሲ ዴቪስ) የፊድ ዘ ፊውቸር መርሃ ግብር አካል የሆነና የአየር ንብረት ለውጥን መቋቋም ለሚችል የሽምብራ ዝርያ የምርምር ስራ የሚውል ላቦራቶሪ በኢትዮጵያ ግብርና ምርምር ኢንስቲትዩት ከፈቱ፡፡ ይህ ለአምስት ዓመታት የሚቆይ 4 ሚሊዮን ዶላር በጀት የተመደበለት መርሃ ግብር፤ በሽታን መቋቋም የሚችሉ የሽምብራ ዝርያዎችን በብዛት እና በዓይነት በማቅረብ፤ አነስተኛ ይዞታ ያላቸው አርሶ አደሮችን ምርታማነት ማሳደግ ላይ ያተኩራል፡፡ሽምብራ ከአኩሪ አተር እና ባቄላ ቀጥሎ በከፍተኛ መጠን የሚመረት የአበባ ሰብል ዓይነት ሲሆን፤ በተለይ በማደግ ላይ ባሉ አገራት ለሚገኙ ድሃ አርሶ አደሮች የገቢ ምንጭ፣ የምግብ ዋስትና እና ቀለብ በመሆን ትልቅ ጠቀሜታ ይሰጣል፡፡ ሰብሉ በከባቢ አየር ውስጥ ያለውን የናይትሮጅን መጠን የመቆጣጠር ብቃት ያለው በመሆኑ ለአፈር ለምነት አስተዋጽኦ ያደርጋል፡፡በኢትዮጵያ የግብና ምርምር ኢንስቲትዩት የሰብል ምርምር ዳይሬክተር እና በኢትዮጵያ የፕሮጀክቱ አስተባባሪ ዶ/ር አስናቀ ፍቅሬ፤ “የሽምብራ ምርት የእሴት ሰንሰለትን በማሻሻል፤ በኢትዮጵያ አነስተኛ ይዞታ ያላቸውን አርሶ አደሮች ኑሮ ማሻሻል ከዚህ ፕሮጀክት ከሚጠበቁ ውጤቶች አንዱ ነው ፡፡” ብለዋል፡፡ኢትዮጵያ በአፍሪካ ዋነኛዋ የሽምብራ አምራች ስትሆን፤ ከአንድ ሚሊዮን የሚበልጡ የአገሪቱ አርሶ አደሮች ሽምብራ ያመርታሉ፡፡ በመሆኑም ኢትዮጵያ ከፕሮጀክቱ በከፍተኛ ደረጃ ተጠቃሚ የመሆን ዕድል አላት፡፡ የኢትዮጵያ የግብርና ትራንስፎረሜሽን ኤጀንሲም፤ ሰብሉ የሚሰጠውን ጥቅም በመገንዘብ እየተገበረ ባለው የአምስት ዓመት ስትራቴጂ ውስጥ ቅድሚያ ሰጥቶታል፡፡ የስትራቴጂው ዓላማ ኢትዮጵያውያን ሳይንቲስቶችን እና አርሶ አደሮችን፣ ዓለም አቀፍ ተመራማሪዎችን በሽምብራ ምርምር ላቦራቶሪው አማካኝነት በማስተባበር፤ በአገሪቱ በ2002 የምርት ዘመን የተመረተውን ሽምብራ በ2007 የምርት ዘመን በእጥፍ ማሳደግ ነው፡፡ በኢትዮጵያ የዩ ኤስ ኤ አይ ዲ ሚሽን ዳይሬክተር ዴኒስ ዌለር የመርሃ ግብሩን ጠቀሜታ ሲገልጹ፤ “ለአዲሱ የሽምብራ ምርምር ላቦራቶሪ ድጋፍ ስናደርግ፤ በመርሃ ግብሩ የሚገኙ አዳዲስ እና የተሻሻሉ ዝርያዎች፤ የኢትዮጵያን የግብርና ምርታማነት እንደሚያሳድጉ፤ ብሎም ሽምብራ በሚመረትባቸው የአገሪቱ ደጋማ አካባቢዎች ያሉ አርሶ አደሮችን ኑሮ እንደሚያሻሽሉ በማመን ነው፡፡” ብለዋል፡፡የፕሮጀክቱ ተመራማሪዎች ከአርሶ አደሮች ጋር በመመካከር የሚመረጡ የሽምብራ ዝርያዎችን የምርት መጠን፣ ድርቅ የመቋቋም አቅም፣ ሥነ-ምግባዊ እሴት እና የናይትሮጅን መጠንን የመቆጣጠር ባህሪያትን የማሻሻል እቅድ አላቸው፡፡ በካሊፎርኒያ ዴቪስ ዩኒቨርስቲ መምህርና የዩ ኤስ ኤ አይ ዲ ምርምር ፕሮጀክት ዳይሬክተር ደውግ ኩክ ባደረጉት ንግግር፤ “ተሻሽለው የተላመዱ ዝርያዎችን ለአምራቾች በስፋት ማቅረብ፤ የአየር ንብረት መለዋወጥን መቋቋም የሚችል እና ሌሎች ጠቃሚ እሴቶች ያሉትን የሽምብራ ዝርያ የማዳቀል ስራን ይበልጥ ያፋጥነዋል፡፡ በፕሮጀክቱ የነባር ዝርያ ዓይነቶችን የማካተት ስተራቴጂም ዋነኛ ዓለማ ይኸው ነው፡፡”አዲሱ የሽምብራ ምርምር ላቦራቶሪ በዩ ኤስ ኤ አይ ዲ በኩል የአሜሪካ መንግሥት በመላው ዓለም ረሃብን ለመዋጋት እና የምግብ ዋስትናን ለማረጋገጥ በሚተገብረውና ፊድ ዘ ፊውቸር በሚባለው መርሃ ግብር የገንዘብ ድጋፍ ከሚደረግላቸው 23 የምርምር ላቦራቶሪዎች የቅረብ ጊዜው ነው፡፡ በካሊፎርኒያ ዴቪስ የኒቨርስቲ የሚመራው የመርምር ቡድን ከኢትዮጵያ የግብርና ምርምር ኢንስቲትዩት በተጨማሪ፣ የሳውዘርን ካሊፎርኒያ ዩኒቨርስቲ፣ ፍሎሪዳ ዓለምአቀፍ ዩኒቨርስቲ እንዲሁም የቱርኩን ሀራን ዩኒቨርስቲ ያካትታል፡፡